## Ruth Merino valora que l’agència Fitch millore d’estable a positiva la perspectiva del ràting de la Comunitat Valenciana

*** La consellera d’Hisenda considera que el canvi reconeix la “gestió responsable” de les finances públiques i reflectix l’impacte positiu de les mesures fiscals i de simplificació
* L’agència internacional manté la qualificació creditícia en ‘BBB-’ després d’avaluar la millora del resultat pressupostari autonòmic
* Una de les raons de la millora és la reducció de la incertesa per l’impacte de les inundacions**

L’agència de qualificació creditícia Fitch Ratings ha millorat la perspectiva del ràting de la Comunitat Valenciana d’estable a positiva, i manté la qualificació en ‘BBB-’. Esta decisió, adoptada pel comité de l’agència, es fonamenta en la previsió de millora del resultat pressupostari durant els pròxims cinc anys.

A conseqüència d’esta millora de l’acompliment financer de la Generalitat, les projeccions a cinc anys de Fitch situen el pes del deute prop del 130 % del PIB de la Comunitat Valenciana, un nivell en la banda inferior de la categoria ‘BBB’, la qual cosa representa una millora respecte a avaluacions anteriors. Este indicador, propi d’esta agència, inclou tant el deute autonòmic com la proporció de deute de l’Estat imputada a la Generalitat en funció del pes demogràfic i en relació al PIB de la Comunitat Valenciana.

La consellera d’Hisenda i Economia, Ruth Merino, ha assenyalat que la decisió de Fitch reconeix “la gestió responsable de les finances autonòmiques i la disciplina pressupostària mantinguda per la Generalitat”. Al respecte, ha recordat la reducció del dèficit en 1.300 milions d’euros durant els dos últims anys “gràcies a les mesures de contenció del gasto i reforç dels servicis essencials”.

“L’entorn de confiança, la seguretat jurídica, l’alleujament fiscal i l’aposta ferma per simplificar tràmits i promoure la inversió d’este Consell estan contribuint, juntament amb el control pressupostari, a enfortir tant l’economia com la solvència financera de la Comunitat Valenciana”, ha subratllat la consellera Ruth Merino, per a qui el compromís del Consell amb l’eficiència del gasto i la generació d’oportunitats “es traduïx ja en una millora perceptible del perfil financer de la Generalitat”.

Merino ha assenyalat també que les previsions de Fitch sobre la capacitat de la Comunitat Valenciana per a mantindre la seua estabilitat financera, fins i tot en condicions adverses, reforça la confiança dels inversors just en un moment en el qual la Generalitat ha hagut de recórrer a noves operacions d’endeutament amb entitats privades.

**Menor incertesa per la riuada**

Un altre factor en el qual la firma justifica el canvi de perspectiva positiva de la qualificació és una reducció de la incertesa sobre l’impacte de les inundacions del passat mes d’octubre.

L’informe de l’agència destaca també que el 91 % del deute viu de la Comunitat Valenciana a finals de 2024 depén dels mecanismes de liquiditat de l’Estat per a refinançar el deute.

Amb tot, la consellera ha lamentat que el dèficit de recursos provocat pel sistema de finançament i la falta de solucions “reals” per part del Govern d’Espanya al sobreendeutament autonòmic derivat de les insuficiències acumulades d’este sistema mantenen la Generalitat Valenciana molt lluny de poder tornar als mercats.

Fecha: 06/09/2025